Hej DSB. Jeg bor i Valby og skal på arbejde i Roskilde i en midlertidigt stilling. Jeg har forespurgt om der er andre, billigere måder, at komme afsted på, end med en simpel billet til 76,-. Svaret på Valby station og Hovedbanegårdens information var begge steder "Nej, klippekortet er udgået. Man skal købe et pendlerkort eller en billet". Jeg har så selv fundet ud af, at man, via jeres app, kan købe et 10 turs klippekort og spare lidt, men altså kun hvis jeg køber en ny telefon da jeg har en windowstelefon ... Hvorfor ved jeres personale ikke, at man kan købe et klippekort i jeres app og hvorfor er det ikke en funktion man kan benytte sammen med det blå rejsekort når nu man allerede har sådan et?
Når man taler med jeres personale får man fornemmelsen af, at man skal kende systemet på forhånd, så man kan stille de rigtige spørgsmål. Ellers rammer man panden mod muren, fordi de mest er indstillet på at fortælle om hvad man ikke kan og hvilke produkter i ikke har.

Jeg skal også have min cykel med, da forbindelsen fra Roskilde station til arbejdspladsen er meget ringe. Det er i sig selv ret ufedt og det koster så 13,- oven i, er jeg blevet oplyst om. Jeg har ikke selv, via jeres hjemmeside, kunnet finde ud af hvor mange zoner man skal købe til cykelbilletten, eller hvor mange zoner der i det hele taget er mellem Valby og Roskile. - Man skal være kryptograf for at kunne tyde jeres landszonekort. Kan man overhovedet købet en cykelbillet online? Det står hen i det uvisse. Man kan tilsyneladende ikke købe den sammen med billetten?

Ulempen ved den løsning er så, at man ikke kan være sikker på at man i det hele taget får cyklen med, med mindre man også køber en pladsbillet til cyklen (!). Den koster yderligere 30,-, men gælder ikke i regionaltoget. Den er til gengæld obligatorisk i IC toget, - men kun om sommeren. Seriøst, en pladsbillet til min cykel oven i cykelbilletten?! Det er 43,- for at få cyklen med fra Valby til Roskilde oven i den i forvejen dyre billet!

Jeg kan altså vælge mellem at betale 76+13+30=119 for at køre fra Valby til Roskilde med IC og cykle de sidste 4km selv, eller jeg kan betale 76+13=89 og køre regional, men så ikke være sikker på at få cyklen med og så tage afsted tidligt nok til at jeg kan bruge forbindelsen videre fra Roskilde, i fald jeg ikke kan få cyklen med. - Hvad gør man lige hvis personalet afviser cyklen. Skal man så bare efterlade den på perronen eller vente på næste tog og komme for sent? - Ubrugeligt.

En ting er at det er helt vanvittigt, at skulle betale 238,- for at komme til Roskilde og tilbage igen med en cykel, en anden er at jeres personale ikke ved, at man kan købe et klippekort og en tredje er at det snart har taget hen ved to timers googling og personlig henvendelse, at finde ud af hvilke produkter jeg skal købe og hvad det koster. Alle punkter er endda stadig ikke helt afklarede, da jeres personale ikke er i stand til at give klar besked og jeres online univers er utroligt kompliceret og gennemsyret af jeres ugennemsigtige prisstruktur.

Det overordnede indtryk er at det er utroligt dyrt og kompliceret at foretage simple rejser med DSB.

Jeg vil meget gerne se en anerkendelse af, at i rent faktisk læser kritikken. Tak.